Noteikumu projekts 22-TA-3348
Izdrukāts 29.07.2026. 23.42 - 1.0 Redakcija
Noteikumu projekts 22-TA-3348
Izdrukāts 29.07.2026. 23.42 - 1.0 Redakcija
Vispārējās un profesionālās izglītības programmu licencēšanas kārtība
Izdoti saskaņā ar Izglītības likuma 14. panta 11. un 28. punktu, 36. panta 1.1 daļu, 40. panta otro daļu, 44. panta otro daļu, 47.1 panta otro daļu, Vispārējās izglītības likuma 4. panta 1. punktu un Profesionālās izglītības likuma 30. panta trešo daļu
· 1. Noteikumi nosaka:
· 1.1. vispārējās izglītības, profesionālās pamatizglītības, arodizglītības, profesionālās vidējās izglītības, profesionālās ievirzes izglītības, profesionālās pilnveides izglītības un profesionālās tālākizglītības programmas (turpmāk – izglītības programma) licencēšanas kārtību;
· 1.2. izglītības programmas licencēšanas anulēšanas kārtību.
· 2. Izglītības programmas licencē Izglītības kvalitātes valsts dienests (turpmāk – dienests).
· 3. Lai saņemtu tiesības īstenot izglītības programmu, izglītības iestāde vismaz vienu mēnesi pirms izglītības programmas īstenošanas uzsākšanas iesniedz dienestā iesniegumu izglītības programmas licencēšanai (turpmāk – licencēšanas iesniegums), kuram pievieno licencējamo izglītības programmu. Licencēšanas iesniegumu iesniedz elektroniskā formā un paraksta ar drošu elektronisko parakstu saskaņā ar Elektronisko dokumentu likuma prasībām.
· 4. Licencēšanas iesniegumā norāda:
· 4.1. izglītības iestādes nosaukumu un reģistrācijas numuru Izglītības iestāžu reģistrā;
· 4.2. izglītības programmas nosaukumu, izglītības programmas kodu saskaņā ar Latvijas izglītības klasifikāciju;
· 4.3. izglītības programmas apjomu, īstenošanas ilgumu, īstenošanas formu;
· 4.4. profesionālās kvalifikācijas un specializācijas nosaukumu (ja attiecināms);
· 4.5. izglītības programmas īstenošanas vietas adresi (turpmāk – īstenošanas vieta);
· 4.6. informāciju par izglītības programmas saskaņojumu ar izglītības iestādes dibinātāju, kā arī šo noteikumu 6. punktā noteiktajām institūcijām (ja attiecināms).
· 5. Ja izglītības iestāde iesniedz licencēšanai Ministru kabineta noteiktajam izglītības programmas paraugam atbilstošu vispārējās izglītības programmu vai izmanto Izglītības un zinātnes ministrijas izstrādātam un apstiprinātam profesionālās izglītības programmas paraugam atbilstošu profesionālās izglītības programmu (turpmāk – paraugprogramma), tad informāciju par paraugrprogrammu ievada Valsts izglītības informācijas sistēmā (turpmāk – sistēma) atbilstoši normatīvajiem aktiem par sistēmas saturu, uzturēšanas un aktualizācijas kārtību.
· 6. Ja licencēšanai iesniedz profesionālās izglītības programmu, izglītības iestāde to pirms licencēšanas saskaņo:
· 6.1. izglītības programmas policijas darba un apsardzes darbības jomā – ar Valsts policiju;
· 6.2. izglītības programmas ugunsdrošībā, ugunsdzēsībā un civilajā aizsardzībā – ar Valsts ugunsdzēsības un glābšanas dienestu;
· 6.3. izglītības programmas valsts robežas drošības jomā – ar Valsts robežsardzi;
· 6.4. izglītības programmas jūrniecībā – ar valsts akciju sabiedrības "Latvijas Jūras administrācija" Jūrnieku reģistru;
· 6.5. izglītības programmas veselības aprūpes, sabiedrības veselības jomā un medicīnā – ar Veselības ministriju;
· 6.6. izglītības programmas izglītības tematiskajā jomā "Mākslas" – ar Latvijas Nacionālo kultūras centru;
· 6.7. izglītības programmas civilās aviācijas drošības jomā – ar valsts aģentūru "Civilās aviācijas aģentūra".
· 7. Izglītības programmas kvalitātes izvērtēšanu licencēšanas procesā nodrošina izglītības kvalitātes vērtēšanas eksperti.
· 8. Izglītības kvalitātes vērtēšanas eksperts ir dienesta darbinieks (turpmāk – dienesta izglītības kvalitātes vērtēšanas eksperts), kā arī dienesta pieaicināts izglītības kvalitātes vērtēšanas eksperts no licencējamās izglītības programmas atbilstošas nozares (turpmāk – dienesta pieaicināts izglītības kvalitātes vērtēšanas eksperts), vai divi dienesta darbinieki vispārējās izglītības programmas licencēšanai, kas atbilst vismaz vienam no šādiem kritērijiem:
· 8.1. pieredze vispārējās vai profesionālās izglītības kvalitātes vērtēšanā
· 8.2. pieredze vispārējās, profesionālās vai augstākās izglītības procesa organizēšanā izglītības iestādē;
· 8.3. pieredze pētniecībā, mākslinieciskajā jaunradē vai sportā;
· 8.4. pieredze izglītības un darba tirgus sadarbības organizēšanā un veicināšanā;
· 8.5. izglītības programmas saturam atbilstošas nozares ekspertu padomes vai Profesionālās izglītības likumā noteiktas institūcijas, kura koordinē nozaru ekspertu padomju darbību (ja nozarē nav izveidota nozaru ekspertu padome), deleģējums dalībai profesionālās izglītības programmas licencēšanā;
· 8.6. šo noteikumu 6. punktā minētas institūcijas deleģējums dalībai atbilstošas jomas profesionālās izglītības programmas licencēšanā.
· 9. Izglītības kvalitātes vērtēšanas ekspertiem ir tiesības apgūt profesionālās kompetences pilnveides programmu izglītības kvalitātes vērtēšanas jomā, kuru īsteno dienests.
· 10. Pēc licencēšanas iesnieguma vai šo noteikumu 5. punktā minētās informācijas saņemšanas dienesta izglītības kvalitātes vērtēšanas eksperts, pamatojoties uz dienesta rīcībā esošajiem dokumentiem, kā arī sistēmā un publiski pieejamo informāciju, izvērtē:
· 10.1. licencējamās izglītības programmas atbilstību izglītības jomu regulējošajos normatīvajos aktos noteiktajam;
· 10.2. licencējamās izglītības programmas īstenošanā iesaistāmo pedagogu pietiekamību, to izglītības, profesionālās kvalifikācijas un profesionālās kompetences pilnveides atbilstību normatīvajos aktos noteiktajām prasībām;
· 10.3. datus no Sodu reģistra par izglītības iestādes pedagogu un tehniskā personāla atbilstību normatīvajos aktos noteiktajām prasībām (ja attiecināms);
· 10.4. licencējamās izglītības programmas atbilstību izglītības iestādes nolikumam;
· 10.5. nozares ekspertu padomes atzinumu par profesionālās izglītības programmu, tai skaitā par profesionālās izglītības programmas atbilstību nozares attīstības vajadzībām un par tās sagatavoto speciālistu nodarbinātības prognozēm, ja nozares ekspertu padome šādu atzinumu ir sniegusi.
· 11. Dienesta pieaicināts izglītības kvalitātes vērtēšanas eksperts katrā izglītības programmas īstenošanas vietā novērtē:
· 11.1. mācību vidi, resursus, materiālo līdzekļu vai materiāltehnisko resursu un infrastruktūras nodrošinājumu licencējamās izglītības programmas īstenošanai;
· 11.2. izglītības iestādes piemērotību izglītojamiem iekļaujošas izglītības īstenošanai (ja attiecināms);
· 11.3. izglītības programmas satura atbilstību normatīvajos aktos noteiktajam, kā arī tā aktualitāti un atbilstību nozares jaunākajām atziņām un praksei.
· 12. Izglītības kvalitātes vērtēšanas eksperti nedēļas laikā pēc izglītības programmas vērtēšanas sagatavo vienotu izvērtējuma projektu atbilstoši šo noteikumu 10. un 11. punktā noteiktajam un divu darbdienu laikā elektroniski iepazīstina ar to izglītības iestādes vadītāju. Izglītības iestādes vadītājs divu darbdienu laikā pēc izvērtējuma projekta saņemšanas var precizēt un papildināt izvērtējuma projektu un elektroniski iesniegt to izglītības kvalitātes vērtēšanas ekspertiem.
· 13. Izvērtējot no izglītības iestādes vadītāja saņemto informāciju, izglītības kvalitātes vērtēšanas eksperti, ja nepieciešams, divu darbdienu laikā precizē izvērtējuma projektu un elektroniski iesniedz izvērtējumu dienesta vadītājam, kā arī nosūta to izglītības iestādes vadītājam. Izvērtējums dienestā tiek glabāts sešus gadus.
· 14. Ja izglītības iestādes vadītājam ir iebildumi pret izvērtējuma saturu, viņš divu darbdienu laikā pēc izvērtējuma saņemšanas iebildumus iesniedz dienestā.
· 15. Ja, izvērtējot izglītības programmu atbilstoši šo noteikumu 10. un 11. punktā noteiktajam, ir konstatēti trūkumi, tai skaitā normatīvo aktu pārkāpumi:
· 15.1. dienests nekavējoties par tiem informē izglītības iestādes vadītāju un dibinātāju, nosūtot pieprasījumu novērst konstatētos trūkumus;
· 15.2. izglītības iestādes vadītājs 10 darbdienu laikā pēc dienesta pieprasījuma saņemšanas iesniedz dienestam informāciju par dienesta konstatēto trūkumu novēršanu, pievienojot trūkumu novēršanu apliecinošus dokumentus vai informāciju.
· 16. Ja, izvērtējot šo noteikumu 10. un 11. punktā noteikto, dienests nekonstatē trūkumus licencējamā izglītības programmā un tās īstenošanas vietā, dienesta vadītājs pieņem lēmumu par izglītības programmas licencēšanu licencēšanas iesniegumā vai sistēmā norādītajā izglītības programmas īstenošanas vietā un dienests ievada sistēmā izglītības programmas licencēšanas datumu.
· 17. Izglītības programmas licencē uz nenoteiktu laiku. Dienestam ievadot sistēmā izglītības programmas licencēšanas datumu, sistēma automātiski piešķir licencēšanas identifikatoru.
· 18. Dienesta vadītājam ir tiesības pieņemt lēmumu par atteikumu licencēt izglītības programmu šādos gadījumos:
· 18.1. šo noteikumu 3., 4., 5. un 6. punktā minētie dokumenti un informācija neatbilst izglītības jomu reglamentējošos normatīvajos aktos noteiktajām prasībām;
· 18.2. licencējamās izglītības programmas mācību vide, resursi, materiālo līdzekļu vai materiāltehnisko resursu un infrastruktūras nodrošinājums, tai skaitā iekļaujošas izglītības īstenošanai, nav atbilstošs izglītības programmas īstenošanas prasībām;
· 18.3. izglītības programma neatbilst attiecīgajam valsts vispārējās izglītības vai valsts profesionālās izglītības standartam;
· 18.4. izglītības programmas saturs neatbilst normatīvajos aktos noteiktajam, kā arī nozares jaunākajām atziņām un praksei;
· 18.5. sniegtas faktiskajiem apstākļiem neatbilstošas vai maldinošas ziņas;
· 18.6. izglītības iestādes darbībā konstatēti izglītības jomu reglamentējošo normatīvo aktu pārkāpumi un kompetento institūciju noteiktajos termiņos tie nav novērsti;
· 18.7. dienesta norādītajā termiņā nav veikta samaksa par izglītības programmas licencēšanu, tai skaitā licencēšanu katrā tās īstenošanas vietā, vai atkārtotu licencēšanu.
· 19. Izglītības iestāde uz atkārtotu izglītības programmas licencēšanu, par kuru tika saņemts atteikums, var pieteikties ne agrāk kā pēc mēneša no dienas, kad stājies spēkā lēmums par izglītības programmas licencēšanas atteikumu. Lai atkārtoti licencētu izglītības programmu, izglītības iestāde šajos noteikumos noteiktajā kārtībā iesniedz licencēšanas iesniegumu izglītības programmas licencēšanai vai ievada sistēmā informāciju par paraugrprogrammu atbilstoši normatīvajiem aktiem par sistēmas saturu, uzturēšanas un aktualizācijas kārtību. Dienests izvērtē licencēšanas iesnieguma vai sistēmā ievadītās informācijas par paraugrprogrammu atbilstību šo noteikumu 10. un 11. punktā noteiktajam. Ja netiek konstatēti šo noteikumu 18. punktā minētie atteikuma iemesli, dienests ievada sistēmā izglītības programmas licencēšanas datumu, no kura izglītības iestāde ir tiesīga īstenot izglītības programmu tajā īstenošanas vietā vai vietās, kuras tika norādītas, licencējot izglītības programmu, un sistēma automātiski piešķir jaunu licencēšanas identifikatoru.
· 20. Ja izglītības iestāde ir izdarījusi būtiskus grozījumus licencētajā izglītības programmā, kas ietekmē izglītības procesa īstenošanu, vai dokumentos, uz kuru pamata dienests ir licencējis izglītības programmu, izglītības iestāde trīs darbdienu laikā pēc attiecīgo grozījumu izdarīšanas rakstveidā par to paziņo dienestam, iesniedzot attiecīgos dokumentus un izglītības programmas grozījumus. Ja mainās izglītības iestādes sākotnēji sistēmā ievadītā informācija, izglītības iestādei triju darbdienu laikā ir pienākums aktualizēt sistēmā informāciju par paraugprogrammas īstenošanu.
· 21. Dienests divu nedēļu laikā pēc izglītības iestādes iesniegtās informācijas par grozījumiem licencētajā izglītības programmā vai paziņojuma par informācijas izmainām sistēmā par licencēto izglītības programmu saņemšanas izvērtē minēto informāciju un veic ierakstu sistēmā par grozījumiem licencētajā izglītības programmā, ja grozījumi atbilst normatīvos aktos noteiktajam.
· 22. Ja šo noteikumu 20. punktā minētie licencētās izglītības programmas grozījumi vai informācija sistēmā neatbilst normatīvo aktu prasībām, dienests nekavējoties par to informē izglītības iestādi un pieprasa novērst neatbilstības. Pēc neatbilstību novēršanas dienests veic ierakstu sistēmā par izglītības programmas grozījumiem, ja grozījumi atbilst normatīvos aktos noteiktajam.
· 23. Dienesta vadītājam ir tiesības pieņemt lēmumu par licencēšanas anulēšanu šādos gadījumos:
· 23.1. izglītības iestāde izglītības programmas licencēšanas procesā ir sniegusi nepatiesas vai maldinošas ziņas;
· 23.2. izglītības iestāde viena gada laikā pēc licencēšanas nav uzsākusi licencētās izglītības programmas īstenošanu;
· 23.3. atbilstoši Izglītības likuma 33. panta trešajā daļā noteiktajam;
· 23.4. izglītības iestādes darbībā vai licencētās izglītības programmas īstenošanā konstatēti būtiski normatīvo aktu pārkāpumi, kas norādīti dienesta, Valsts bērnu tiesību aizsardzības inspekcijas, Valsts ugunsdzēsības un glābšanas dienesta, Veselības inspekcijas, Valsts darba inspekcijas aktos pēc minēto kompetento institūciju veiktajām pārbaudēm izglītības iestādē.
· 24. Dienesta vadītāja lēmumu par atteikumu licencēt izglītības programmu vai dienesta vadītāja lēmumu par izglītības programmas licencēšanas anulēšanu piecu darbdienu laikā paziņo izglītības iestādei Paziņošanas likumā noteiktajā kārtībā. Dienesta vadītāja lēmumu var apstrīdēt Izglītības un zinātnes ministrijā Administratīvā procesa likumā noteiktajā kārtībā. Izglītības un zinātnes ministrijas lēmumu var pārsūdzēt tiesā Administratīvā procesa likumā noteiktajā kārtībā.
· 25. Izglītības programmas licencēšanas izmaksas saskaņā ar Ministru kabineta apstiprināto dienesta maksas pakalpojumu cenrādi sedz no izglītības iestādes dibinātāja līdzekļiem.
· 26. Šo noteikumu 18.3. apakšpunktu attiecībā uz dienesta vadītāja tiesībām pieņemt lēmumu par atteikumu licencēt izglītības programmu gadījumā, ja izglītības programma neatbilst valsts profesionālās pamatizglītības standartam, valsts profesionālās tālākizglītības standartam, valsts profesionālās pilnveides izglītības standartam vai valsts profesionālās ievirzes izglītības standartam, piemēro vienlaikus ar normatīvā akta, kas nosaka attiecīgo valsts profesionālās izglītības standartu, spēkā stāšanos.
· 27. Atzīt par spēku zaudējušiem Ministru kabineta 2019. gada 29. maija noteikumus Nr. 218 "Vispārējās un profesionālās izglītības programmu licencēšanas kārtība" (Latvijas Vēstnesis, 2019, 108. nr.).
· 28. Noteikumi stājas spēkā 2023. gada 1. janvārī.

